次韵子瞻謫居三適 午窗坐睡
作者：蘇轍
朝代：宋

paragraphs: 定中龍眠膝，定起柳生肘。
心無出入異，三昧亦何有。
晴窗午陰轉，坐睡一何久。
頹然擁褐身，剝啄叩門手。
褰帷顧我笑，疑我困宿酒。
不知吾喪我，冰消不遺壽。
空虛無一物，彼物自枯朽。
夢中得靈藥，此藥從誰受。
侵尋入四支，欲洗自無垢。
從今百不欠，只欠歸田叟。